Pudno a panagserbi ti excise tax, pukkaw ti mannalon
By STOP EXPLOITATION
www.nordis.net
VIGAN CITY — Makipagpaset ti 150 a mannalon manipud ti Ilocos Norte, Ilocos Sur ken La Union iti maiyaramid a Lakbayan dagiti Mannalon para iti Daga ken Kappia idiay Quezon City.
Agrubbuat ti delegasyon ti Ilocos nga idauloan ti Solidarity of Peasants Against Exploitation (STOP Exploitation) babaen ti maysa a martsa-rali idiay Syudad ti Candon iti 5:00 ti malem ti Oktubre 6. Ti nasao nga aktibidad ket mangrugi iti maysa a kampuhan iti sangoanan ti opisina ti Department of Agrarian Reform idiay Elliptical Road intun Oktubre 5 ken aggalimpatok iti martsa mapan Mendiola iti Oktubre 8.
“Kangrunaan a panggep ti STOP Exploitation ti panangidatag ti isyu kasilpo ti tabako, partikular ti panangkiddaw a mausar koma ti excise tax kadagiti proyekto nga direkta nga agbenepisyo dagiti mannalon,” kuna ni Zaldy Alfiler, Pangkabuklan a Sekretaryo ti organisasyon.
Impalawag ni Alfiler a tinawen a dumakdakkel ti maaw-awat a bingay dagiti lokal a gobierno iti rehiyon manipud ti bingay iti excise tax ngem agtaltalinaed a marigrigat ken nakalumlom ti utang dagiti mannalon. Kunana a daytoy ti sidadata a pammaneknek a saan nga umannatup dagiti pakailatlatangan ti pondo a proyekto ken panagkusit dagiti politiko.
Basar ti pablaak ti Department of Budget and Management idi Marso, agarup P11 bilyon ti rinukatanna para iti bingay dagiti lokal a gobierno a paggapuan ti tabako.
Impaganetget na a ti pyudal a panaggundaway kas iti nangato nga upa ti daga ken interes ti utangenda a pagkapital iti produksyon ti kangrunaan a gapu ti pannakalugi dagiti mannalon.
“Nairteng ti panaggundaway dagiti apo’t daga ken usurero iti rehiyon gapu iti akikid a kadagaan para iti agrikultura, pakpakaroen daytoy ti panangpatalinaed dagiti politiko iti kastoy a kasasaad gaputa kaaduan kanyada ket naggapu met lang kadagiti pamilya ti apo’t daga wenno komersyante,” kinunana.
Iti bangir na, binigbig ni Alfiler nga addan dagiti positibo nga addang ti administrasyon a ni Presidente Rodrigo Duterte kasilpo ti panangragpat ti pudno a reporma ti daga ken agrikultura. Ngem kunana nga agkurang pay daytoy, isunga kasapulan pay ti nairirteng ken nalawlawa a panagtignay dagiti mannalon.
“Karkaritenmi ti administrasyon a Duterte a mangiyaramid ti addang tapno pudpudno nga agserbi ti pondo para iti panangrisut kadagiti kangrunaan a parikutmi a kinaawan ti daga a masukay, kapital ken naananay a subsidiyo. Saankami pulos nga agsardeng ken mauma nga agtignay inggana ti magun-odmi ti tarigagaymi a pudpudno a reporma ti agraryo,” pananggibus ni Alfiler. # nordis.net
ilo_Latn eng_Latn kab_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn